ઈમરાન ખાન હવે પાકિસ્તાનના વડાપ્રધાન બનવા જઈ રહ્યા છે. પાકિસ્તાનના લોકોને તેમની પાસેથી ઘણી ઊંચી અપેક્ષાઓ છે, પરંતુ શાસનમાં સૈન્યનું વર્ચસ્વ અને પાકિસ્તાનની લગભગ દેવાળિયા દેશ જેવી આર્થિક હાલતમાં અપેક્ષાઓને પૂર્ણ કરવાની શક્યતા કેટલી એ પ્રશ્ન રહેવાનો. ભારતને સંબંધ છે ત્યાં સુધી પાકિસ્તાનની વિદેશ નીતિ અને સંરક્ષણ – આ બંને બાબતો સૈન્યને આધીન રહે છે. એટલે ઇમરાન ખાન તેમાં કોઈ પરિવર્તન લાવી શકે એવી શક્યતા નહીંવત્ છે. ઇમરાન ખાનને એક રાજકીય નેતા તરીકે ઓળખવાનું દેશ અને દુનિયા માટે હજુ બાકી છે, પરંતુ તેમના વ્યક્તિત્વનાં પાસાંનો પરિચય મેળવવા તેમના અત્યાર સુધીના જીવનની લાક્ષણિકતાઓ જાણવી જોઈએ.